TRADICION DIDANDE REVISA 


Un di e herencianan cultural di nos historia oral, cu ta resona desde antaño, ta ora Dande 
ser canta y e contesta “Ai Nobe” ta sigui. Transferi di generacion pa generacion pa e 
epoca actual, e ta resona manera un eco di pasado. 

Na final di aña tin dos ocasion special cu nos ta celebra. Pasco di nacimento, nos ta 
desea otro paz y felicidad. Aña Nobo, cambio di aña, cu yen di optimismo nos ta desea 
otro un bon, feliz y prospero aña nobo. Nos ta habri aña yen di optimismo, bon intencion 
y propositonan positivo. 

Dande ta un di e tradicionnan folklorico di Aruba. E isla di Aruba conoce e tradicion 
musical aki ya pa mas cu un siglo. Considerando e isolacion y limitacion geografico di 
Aruba como isla e musica aki a desaroya un estilo tradicional, un estilo tipico di Aruba. 
“O, Dande nos a yega na bo porta”. Cu e frase aki e cantante di Dande ta saluda e 
famianan Arubiano, 31 di December, despues cu 12 ‘or bati. 

E palabra “Dande” probablemente ta deriva di e palabra spaño “parranda” y e verbo 
“parrandear” cu ta un termino colectivo (grupo) cu ta implica intencion festivo y di 
diberticion, tambe un grupo festivo y expresivo tocando instrumento o cantando, cu ta 
busca pa diberti y deleita. Un otro definicion ta “bay di un luga pa otro” of “diberti”. E 
expresion cultural Dande riba su mes por ser considera “un saludo”. Net despues di mei 
anochi e musiconan ta bishita casnan di famianan den cual nan ta canta un serenata cu e 
miho deseonan pa cada miembro di e famia. Tambe nos por considera e Dande un saludo 
pa e aña nobo. 

Un di e cantantenan mas bieu di Dande di “tambu” ta Willem Serverius Geerman, naci 
na aña 1836 (miho conoci como Pa Wimpy Maduro (1836-1903)), fam di su tata ta 
Maduro. E tabata interpreta Dande un manera cu e tabata pone hende yora. Otro 
“Danderonan” hopi conoci, di antes ta: Jaco Vos, Jan Geerman, Juan (Goi) Krozendijk 
(1854), Buchi Mon Krozendijk (1880) esnan di fam Maduro, Mo-Tito Croes (naci 
nal894) y esnan di fam Willems (tur di siglo 19). Di ‘Pa Wimpy Geennan’ (1836) sigui 
pa generacion despues, nos ta yega na Goi Krozendijk (1854), Buchi Mon Krozendijk 
(1880), Goi Ras (1906), Vicente Ras (1930) y Bertrando Thiel (1966). 

Rudolf Boekhoudt (naci na aña 1927) ta un conocido tocado di acordeon pa Dande. 

Un otro historia di e origen di Dande ta cu Dande a origina despues di 1836 na 
Savaneta, unda na aña 1860 Dande a ser composita y canta pa Jan Leoncio Pieter 
Koolman Jr. (q.e.p.d.). Commandeursbaai tabata un di e prome luganan unda e 
colonialistanan y gobernantenan (temporalmente) di Aruba tabata biba, despues 
Oranjestad a bira capital (haf nobo) di Aruba y e sede di gobernacion. Antes tabata uza 
un instrumento musical so, esta un “tambu” y tambe tabata toca musica di Tambu. Tambu 
ta un instrumento di origen Africano. Despues musica di Dande a “plama” pa entre otro 

Santa Cruz, Noord y Paradera. Otro fecha cu ta ser menciona ta cu na 1863, despues di 
abolicion di esclavitud, Dande y Tambu a origina y den e alegria di emancipacion a sigui 
desaroya. Den un historia Dande su origen ta na Corsou y na Aruba el a sigui desaroya 
den e contexto local Arubano, cu su “colorido local”. E tabata existi prome cu 1863, pero 
no tabatin restriccion manera riba Tambu, cu tabata ser toca den secrecia. Manera ya 
menciona tabatin mas musiconan di Dande, na diferente luganan na Aruba, pero como no 
tabatin medionan di comunicacion diponibel manera awendia (radio, television, corant, 
telefon, internet etc.) no a registra tur e diferente musiconan, pero si e musica tabata 
popular (conoci). E asina yama berea tabata forma caminda di contacto entre e diferente 
luganan na Aruba. 

Mescos cu otro tipo di musica tambe Dande tin su desaroyo y cambionan. E versonan di 
e cantica a cambia y tin diferente version. Tin Dande cu versonan largo cu su parti tristo y 
su parti alegre, pa alegra curason di esnan cu ta scuche. Por ehempel Mo-Tito Croes 
tabata canta un Dande mas lihe y Vicente Tromp cu a agrega un cambio den e tono y e la 
haci e Dande menos lihe. E texto di e cancion ta ser adapta na e sitio y e momento 
specifico (tempo y contexto) di e toca, tin cantante ta improvisa y segun e ta canta ta pasa 
cu sombre rond den cual tabata deposita moneda di cen preto y placa gai. Den epoca di 
secura y pobresa tabatin menos Dande pasobra no tabatin suficiente bebida y cuminda, 
tambe no tabatin placa (tempo “berans”). Cen preto y placa gai tabata ser considera 
moneda di suerte. 

Awendia ta hopi mas placa (pa trece bon suerte?) ta envolvi den e paranda di Dande. 

Antes tabata uza tres instrument so, esta Fio, Tambor y Wiri (raspa metalico). Tambe sa 
uza un Raspa (traha di calbas). Tambor tin cuero (di bestia chikito) dos banda, Tambu tin 
cuero na un banda so y ta ser toca cu man. Despues di tempo tambe a cuminsa uza 
instrumentonan manera Maraca, Marimba (un caha cu un buraco cu tres o cuatro plachi 
di metalnan riba dje), cuarta (procedente di Europa pa Venezuela) y tambe tin algun 
musico ta uza guitara y Acordeon. E trahadornan cu a bay traha na Cuba (1917-1922) a 
trece algun di e instrumentonan aki, manera guitara y maraca, cu despues a bira popular y 
tambe un parti esencial di musica Arubano. Tabatin diferente tipo di Dande, por ehempel 
Dande cu Tambu, Dande cu Fio, Dande cu Tambor y tambe Dande cu Sinfonia di Man. 

Den luna di November preparacion tabata cuminsa ya cu tin tocado ta cuminsa controla 
y prepara nan instrumento y si ta necesario haci reparacion (e.o. cambia cuerda o cuero). 
Ta cuminsa train Dande y otro piezanan segun fin di aña ta yegando. Na e casnan cu ta 
ansioso pa ricibi Dande (si no tin luto) ta cuminsa traha boyo di maishi di rabo (Sorgfium 
6icoCor), pa ta cla pa dia 31 di December. Un bon sopi di bestia chikito ta ser prepara y 
tambe antes tabata tin e rom, coecoei, jenever y bols pa asina ricibi e tocadonan y 
bishitantenan. 

Tabatin di nos antepasadonan cu ta uza e siguiente ingredientenan pa traha coecoei 
(cucui): e parti abao blanco di e blachinan di mata di agave ijlgave sisaCana, tin hende ta 
yame cucuisa) fermenta cu rom blanco puro y pa e color cora ta uza fruta di tuna (Opuntia 
eCatior). Ta corta e blanco di e blachinan y dera nan den tera cu carbon di palo, pa nan 

homa pa un anochi. Despues ta sace y cole, ta saca un awa manera stropi, mescla esaki cu 
rom blanco (sin holo), pone tiña di fruta cora di tuna y cole un biaha mas. Tin hende 
tabata pres e blachinan den mashin di pres pa saca e likido (wak mashin pa pres caña). 

E tipo di agave (Agave sisadna), tambe yama sisal pa cabuya, tin un ingrediente cu yama 
agavose cu ta haci hende bira burachi (roes). Di esaki e JLztecanan ta traha puCque of octCi. 

Un otro manera pa prepare ta, cu ta uza e siguiente ingredientenan: cawara chikito 
fermenta cu rom blanco puro, menta, sucu y sea ta uza tinta di color berde of cora 
(awendia). Tambe tin un version (modemo) di “koekoei” traha di un mescla di simia di 
anis, casca (bast) di canela, rom y sucu. Mescos cu ta e caso cu tequila, tin imitacion di e 
producto autentico. 

E tocadonan di Dande ta train pa ultimo biaha e anochi di 31 di December, bai cas un 
rato pa habri 12 ‘or na cas y tuma bendicion di mayornan. Na cas nan ta saborea nan sopi 
cu boyo, dal un brindis y despues reuni pa cuminsa cu e paranda di fin di aña. Antes 
tabatin paranda di Dande cu ta dura di 12.30 ‘or 1 di januari te dia 6 di januari 12 ‘or di 
anochi. Di cas pa cas ta pasa cantando pa un y tur, pa hende grandi y muchanan por haya 
un bon aña. E tocadonan di Dande tabata bati porta, toca dos pieza, ricibi cen preto y 
placa gai y dal nan brindis di aña nobo. Dia 6 di januari, dia di Epifania (manifestacion di 
Jesus na e Reynan Mago), e paranda ta termina, despues e grupo ta reuni un biaha mas pa 
parti locual a ser colecta (placa). Den epoca di antaño lehano na Egipto y Arabia tabata 
tin celebracion di e solsticio di invierno. Den oriente Epifania ta yama Hagia phota , loke 
kiermen, e luz santo (wak e tema sincretismo religioso, mescos cu den e tradicion di Dera 
Gai na Aruba). 

E sombre tabata keda yen yen di placa y leu a leu tabata tin hende cu ta tira placa di 
papel den e sombre. E cantantenan tabata haya mayoria di e placa ya cu despues di e 
trabou duro di cantamento nan tabata perde nan stem pa algun dia largo. 

E tradicion di Dande, e cuminda y bebidanan ta custumbeman cultural tipico di Aruba, cu 
ta di gran importancia pa nos identidad cultural. Dande ta ancra den curason di hopi di 
nos hendenan y ta forma parti di nos patrimonio historico y cultural. Un Bon Aña Nobo! 

Oranjestad, version revisa y actualisa 11 december 2018 (original 6 december 2007) 

